b'\n_START_ARTICLE_\nDat\xc5\xa1i\n_START_PARAGRAPH_\nDat\xc5\xa1i (georg. \xe1\x83\x93\xe1\x83\x90\xe1\x83\xa9\xe1\x83\x98), my\xc3\xb6s Dart\xc5\xa1i (georg. \xe1\x83\x93\xe1\x83\x90\xe1\x83\xa0\xe1\x83\xa9\xe1\x83\x98) tai Dart\xc5\xa1il (georg. \xe1\x83\x93\xe1\x83\x90\xe1\x83\xa0\xe1\x83\xa9\xe1\x83\x98\xe1\x83\x9a\xe1\x83\x98), oli Iberian (paikallisesti Kartlin eli it\xc3\xa4isen Georgian) kuningas Khosroiani-dynastiasta. Keskiaikaisen georgialaisen kirjallisen perinteen mukaan h\xc3\xa4n hallitsi 12 vuoden ajan noin vuosina 522\xe2\x80\x93534. H\xc3\xa4nelle annettiin maantieteellinen liikanimi Ud\xc5\xbearmeli (georg. \xe1\x83\xa3\xe1\x83\xaf\xe1\x83\x90\xe1\x83\xa0\xe1\x83\x9b\xe1\x83\x94\xe1\x83\x9a\xe1\x83\x98), sill\xc3\xa4 h\xc3\xa4n vietti useita vuosia palatsissaan Ud\xc5\xbearmassa._NEWLINE_Keskiaikaisten georgialaisten kronikoiden mukaan Dat\xc5\xa1i oli kuningas Vakhtang I Gorgasalin vanhin poika. H\xc3\xa4nen \xc3\xa4itins\xc3\xa4 oli Balendukht, Persian sassanidikuninkaan Hormizd III:n tyt\xc3\xa4r. H\xc3\xa4n seurasi valtaistuimelle is\xc3\xa4\xc3\xa4ns\xc3\xa4, joka oli aloittanut ep\xc3\xa4onnistuneen kapinan sassanidien valtaa vastaan, ja harjoittikin neuvottelevampaa politiikkaa iranilaisis\xc3\xa4nti\xc3\xa4\xc3\xa4n kohtaan. Tukikohdastaan Ud\xc5\xbearmasta Kakhetissa h\xc3\xa4n johti yrityksi\xc3\xa4 k\xc3\xa4\xc3\xa4nnytt\xc3\xa4\xc3\xa4 vuoristoalueiden alamaisensa vahvemmin kristinuskoon. Ud\xc5\xbearma oli ollut Khosroianien kuninkaallinen residenssi dynastian alkuvaiheista l\xc3\xa4htien. Dat\xc5\xa1i laajensi my\xc3\xb6s Tbilisin kaupunkia ja sai valmiiksi sen linnoituksen rakennusty\xc3\xb6t, jotka h\xc3\xa4nen is\xc3\xa4ns\xc3\xa4 oli aloittanut. H\xc3\xa4nt\xc3\xa4 seurasi valtaistuimelle h\xc3\xa4nen poikansa Bakur II.'